**ΑΠΟΣΠΑΣΜΑ**

Από το πρακτικό της 12ης συνεδρίασης του Δημοτικού Συμβουλίου Ιθάκης στις 27-5-2020.

**Πράξη 76η**

Ιθάκη, σήμερα, 27 Μαίου 2020, ημέρα Τετάρτη και ώρα 19:00΄ , συνήλθε το Δημοτικό Συμβούλιο σε τακτική συνεδρίαση **ΚΕΚΛΕΙΣΜΕΝΩΝ ΤΩΝ ΘΥΡΩΝ**, στην αίθουσα του ΚΑΠΗ, *παρόντος του Δημάρχου κ. ΔΙΟΝΥΣΙΟΥ ΓΕΡ. ΣΤΑΝΙΤΣΑ,* έπειτα από την αρ. 2584/22-5-2020 έγγραφη πρόσκληση του Προέδρου του κ. ΣΤΕΦΑΝΟΥ ΦΙΑΜΠΟΛΗ, που επιδόθηκε σε καθένα από τα μέλη του σύμφωνα με τις διατάξεις του άρθρου 74 του Ν. 4555/2018, και στα πλαίσια των διατάξεων του άρθρου 10 της από 11-3-2020 Π.Ν.Π. «Κατεπείγοντα μέτρα αντιμετώπισης των αρνητικών συνεπειών της εμφάνισης του κορωνοϊού COVID-19 και της ανάγκης περιορισμού της διάδοσής τους» (ΦΕΚ 55/τ.Α΄/11-3-2020), καθώς της με αριθ. 40/20930/31-03-2020 εγκυκλίου του Υπουργείου Εσωτερικών προς τους Δήμους της χώρας.

Στη συνέχεια διαπιστώθηκε η νόμιμη απαρτία, εφόσον από τα 17 μέλη του ήταν παρόντα τα 16 :

|  |  |  |  |  |  |
| --- | --- | --- | --- | --- | --- |
| **ΠΑΡΟΝΤΕΣ** | | | | **ΑΠΟΝΤΕΣ** | |
|  | ΦΙΑΜΠΟΛΗΣ ΣΤΕΦΑΝΟΣ ***(ΠΡΟΕΔΡΟΣ)*** | 9. | ΔΟΡΙΖΑΣ ΠΑΝΑΓΙΩΤΗΣ | 1. | ΒΕΡΩΝΗΣ Λ. ΓΕΡΑΣΙΜΟΣ |
|  | ΜΑΡΜΑΡΗΣ ΙΩΑΝΝΗΣ  ***(ΑΝΤΙΠΡΟΕΔΡΟΣ)*** | 10. | ΑΡΣΕΝΗ ΑΘΗΝΑ  *(αποχ. στο 6ο θέμα Η.Δ.)* |  | Αν και νομίμως  προσκληθείς |
|  | ΤΥΠΑΣ ΑΝΔΡΕΑΣ  ***(ΓΡΑΜΜΑΤΕΑΣ)*** | 11. | ΛΟΥΚΑ ΟΥΡΑΝΙΑ |  |  |
|  | ΑΝΑΓΝΩΣΤΑΤΟΣ ΛΟΥΚΑΣ | 12. | ΚΟΥΤΣΟΥΒΕΛΗΣ Π.  ΚΩΝΣΤΑΝΤΙΝΟΣ |  |  |
|  | ΓΕΩΡΓΑΝΑ ΕΥΦΕΛΒΙΝΑ | 13. | ΜΑΥΡΟΚΕΦΑΛΟΣ ΕΠΑΜΕΙΝΩΝΔΑΣ |  |  |
|  | ΡΑΔΙΤΣΑΣ ΝΙΚΟΛΑΟΣ | 14. | ΤΑΦΛΑΜΠΑΣ ΑΛΕΞΑΝΔΡΟΣ |  |  |
|  | ΤΡΕΛΛΗΣ ΙΩΑΝΝΗΣ | 15. | ΠΑΤΣΑΛΙΑΣ ΣΑΒΒΑΣ |  |  |
|  | ΚΑΡΑΒΙΑΣ Ι. ΚΩΝ/ΝΟΣ | 16. | ΠΕΡΙΧΑΡΟΣ ΒΑΣΙΛΕΙΟΣ |  |  |

Ο Πρόεδρος του Δημοτικού Συμβουλίου εισάγει το 5ο θέμα ημερήσιας διάταξης **(Εισήγηση της ΛΑΣΥ για τα Μονοπάτια της Ιθάκης. Τωρινή εικόνα – προτάσεις)** και δίνει τον λόγο στον κ. Ταφλαμπά που αναφέρεται στην κατωτέρω εισήγηση της Δημοτικής Παράταξης της μειοψηφίας «ΛΑΙΚΗ ΣΥΣΠΕΙΡΩΣΗ» την οποία εκπροσωπεί :

«Τα Μονοπάτια της Ιθάκης αποτελούν έναν ιστορικό-πολιτιστικό πλούτο του νησιού μας.

Δημιουργήθηκαν από την αρχαιότητα και εξακολουθούν ακόμα και σήμερα να περπατούνται.

Ο λόγος της δημιουργίας τους ήταν να συνδέσουν τους οικισμούς μεταξύ τους , να ευκολύνουν τη μετάβαση των εργατών της γης σ τα χωράφια λιοστάσια και αμπέλια, των βοσκών σ τις στάνες και τα βοσκοτόπια και γενικά με τους τόπους οικονομικής δραστηριότητας του νησιού.

Παρά το μικρό μέγεθος της Ιθάκης, υπάρχει ένα πολύ μεγάλο δίκτυο μονοπατιών, που οδηγούν ακόμα και στα πιο απόκρημνα σημεία, λόγω της κατά το παρελθόν υπαρκτής ανάγκης για καλλιέργεια ακόμα και απρόσιτων χέρσων χωραφιών, αποτέλεσμα της αδυναμίας του τόπου να θρέψει τους κατοίκους του, ο πληθυσμός των οποίων είχε φτάσει μέχρι και τους 12.000 , ιδιαίτερα κατά το πρώτο μισό του 19ου αιώνα, αφού τα καλύτερα και πιο εύφορα χωράφια ήταν πάντα περιουσία των «μεγάλων» του νησιού , όπως συμβαίνει πάντα.

Μετά το μεγάλο κύμα μετανάστευσης αρχικά πρός τον Δούναβη, την Αμερική , την Αυστραλία και την Νότιο Αφρική, αλλά και την εσωτερική μετανάστευση προς τις μεγάλες πόλεις της ενδοχώρας κατά την περίοδο 1950-1980 λόγω της μεγάλης φτώχειας που μάστιζε κυρίως τα λαϊκά στρώματα , λόγω της αλλαγής του τρόπου ζωής, αλλά κυρίως των πολιτικών που ασκήθηκαν από τις μετεμφυλιακές Κυβερνήσεις μέχρι και τελευταία ,πολιτικών ξεπουλήματος της πατρικής γης , πριμοδότησης του υδροκεφαλισμού των αστικών κέντρων ,τα περισσότερα μονοπάτια εγκαταλείφθηκαν εξ αιτίας της εγκατάλειψης της καλλιέργειας της ελιάς και του αμπελιού, λόγγωσαν και τα περισσότερα από αυτά, ιδιαίτερα τα πιο απομονωμένα, ξεχάστηκαν.

Κατά την δεκαετία του 1990 δημιουργήθηκε ένα απολύτως εθελοντικό κίνημα για την επαναχρησιμοποίηση αυτών των παλιών μονοπατιών από νέους της εποχής, όχι πλέον για οικονομική εκμετάλλευση, αλλά για αναψυχή και για υπενθύμιση της ιστορίας μας και του κόπου των παλαιών.

Αυτή η κίνηση και σε συνδυασμό με την αλλαγή της νοοτροπίας μέρους των τουριστών που επισκέπτονται το νησί μας, οι οποίοι δεν αρκούνται απλώς στην καφετέρια και στον μουσακά, αλλά θέλουν να δουν και να ζήσουν την πραγματική Ιθάκη και όχι αυτή που περιγράφεται στους οδηγούς των μεγάλων tour operators, έφεραν ένα κύμα περιηγητικού τουρισμού, που αναζωογόνησε τα παρατημένα μονοπάτια.

Δρόμοι άνοιξαν, πορείες επαναχαράχθηκαν, μέσα από προσωπικό κόπο και ανιδιοτελή μόχθο.

Αρχικά αυτό δεν έγινε άμεσα αποδεκτό από την τοπική κοινωνία, που ήθελε να «ξεχάσει» τις δυσκολίες του φτωχικού παρελθόντος. Μάλιστα υπήρξαν και εγκληματικές ενέργειας διάλυσης των μονοπατιών και αντικατάστασής τους με αμαξιτούς δρόμους, όπως αυτή που έγινε πριν από λίγα χρόνια στο μονοπάτι από Ανωγή προς Κιόνι, οι οποίες ευτυχώς σταμάτησαν εν τω γενέσθαι. Επίσης ακόμα και σήμερα υπάρχουν αυθαίρετα κλεισίματα κοινόχρηστων μονοπατιών με το έτσι θέλω, από νεόκοπους μεγαλοκτηματίες και παράλληλη ενσωμάτωσή τους σε ιδιοκτησίες, χωρίς καμία απολύτως αντίδραση από υπηρεσίες και δυστυχώς από κατοίκους.

Όμως όταν έγινε αντιληπτό ακόμα και από τους ποιο κακόπιστους ότι τα μονοπάτια είναι αναπόσπαστο μέρος της ιστορίας μας αλλά και πηγή εισοδήματος, άλλαξε η αντιμετώπιση αυτών.

Νέοι άνθρωποι ασχολήθηκαν ακόμα και επαγγελματικά με την διάνοιξη των μονοπατιών και με την περιήγηση σε αυτά.

Δεν είναι καθόλου τυχαίο το γεγονός πως μέσα στην πανδημία, ένα μεγάλο μέρος των συμπολιτών μας «ανακάλυψε» και πάλι τα μονοπάτια και περπάτησε σε αυτά, ανακαλύπτοντας πως το νησί μας έχει πανέμορφα μέρη που μπορεί κανείς να τα επισκεφθεί, χωρίς πολύ κόπο.

Ο Δήμος Ιθάκης εδώ και 25 χρόνια, διαθέτει ένα μικρό ποσό κάθε χρόνο για τον καθαρισμό των μονοπατιών . Πριν από λίγα χρόνια συνεργάστηκε με την εταιρία Paths Of Greece , η οποία επ’ αμοιβή, προέβη σε σήμανση των πιο «δημοφιλών» μονοπατιών, δημιουργώντας και σχετικό ψηφιακό χάρτη.

Επίσης είχε εκτελεσθεί και ένα πρόγραμμα , κατά την γνώμη μας άστοχο τουλάχιστον, μέσω του ΕΟΤ, με το οποίο «πλακοστρώθηκαν» 5 μονοπάτια, έναντι του εξωφρενικού (σε σχέση με το αποτέλεσμα) ποσού των 500.000€!!!!

Όμως είναι πλέον εμφανές σε οποιονδήποτε καλόπιστο περιπατητή, ότι δεν γίνονται όλα όσα θα έπρεπε να έχουν γίνει στην προοπτική της ορθής και προς όφελος των πολιτών του νησιού μας χρήσης των μονοπατιών και συγκεκριμένα:

Πολλά από αυτά έχουν εγκαταλειφθεί στην τύχη τους με συνέπεια να έχουν καταστεί δύσβατα λόγω όχι μόνο της βλάστησης αλλά και των φερτών υλικών και της διάβρωσης λόγω των βροχών.

Η σήμανση που είχε τοποθετηθεί σε πολλά από αυτά πλέον δεν υπάρχει, τα αυτοκόλλητα που υποδεικνύουν την διαδρομή και την απόσταση έχουν ξεκολλήσει, ακόμα και πολλά ξύλινα ορόσημα έχουν βγεί από την θέσης τους και δεν έχουν επανατοποθετηθεί.

Υπάρχουν πάρα πολλά μονοπάτια που ενώ θα μπορούσαν να είναι επισκέψιμα έχουν εγκαταλειφθεί πλήρως και καθαρίζονται μόνο από τους βοσκούς ή από τους περιπατητές.

**Προτείνουμε :**

Α)Την άμεση χρηματοδότηση έργων καθαρισμού και επισκευής όπου χρειάζεται των μονοπατιών με εγγραφή ανάλογου ποσού στον ετήσιο προϋπολογισμό του Δήμου Ιθάκης.

Β)Την ανάληψη πρωτοβουλίας για την διοργάνωση περιπάτων χειμώνα καλοκαίρι, που θα καθοδηγούνται από άτομα με γνώση της ιστορίας του τόπου και που θα απευθύνονται στους κατοίκους του νησιού μας.

Γ)Την σήμανση , καθαρισμό και ανάδειξη και άλλων μονοπατιών που θα προταθούν από συμπατριώτες μας, χωρίς την μεσολάβηση εταιριών .

Δ) Τον έλεγχο όλων των μονοπατιών που έχουν κλειστεί από ιδιώτες και την ανάληψη δράσεων εξέτασης αν εμπίπτουν σε περιπτώσεις αποκλεισμού διαβάσεων σε θάλασσα , τόπους λατρείας και αρχαιολογικούς χώρους. »

Το ΔΣ μετά από διαλογική συζήτηση όπως αυτή αναλυτικά καταγράφεται στα απομαγνητοφωνημένα πρακτικά:

Α Π Ο Φ Α Σ Ι Ζ Ε Ι Ο Μ Ο Φ Ω Ν Α

Αποδέχεται και συνηγορεί με τις προτάσεις της Δημοτικής Παράταξης της μειοψηφίας «ΛΑΙΚΗ ΣΥΣΠΕΙΡΩΣΗ» για τα Μονοπάτια της Ιθάκης, και ζητά από τις αρμόδιες υπηρεσίες τα κατωτέρω :

Α) Την άμεση χρηματοδότηση έργων καθαρισμού και επισκευής όπου χρειάζεται των μονοπατιών με εγγραφή ανάλογου ποσού στον ετήσιο προϋπολογισμό του Δήμου Ιθάκης.

Β) Την ανάληψη πρωτοβουλίας για την διοργάνωση περιπάτων χειμώνα καλοκαίρι, που θα καθοδηγούνται από άτομα με γνώση της ιστορίας του τόπου και που θα απευθύνονται στους κατοίκους του νησιού μας.

Γ) Την σήμανση , καθαρισμό και ανάδειξη και άλλων μονοπατιών που θα προταθούν από συμπατριώτες μας, χωρίς την μεσολάβηση εταιριών.

Δ) Τον έλεγχο όλων των μονοπατιών που έχουν κλειστεί από ιδιώτες και την ανάληψη δράσεων εξέτασης αν εμπίπτουν σε περιπτώσεις αποκλεισμού διαβάσεων σε θάλασσα , τόπους λατρείας και αρχαιολογικούς χώρους.

Το παρόν πρακτικό αφού συντάχθηκε και βεβαιώθηκε, υπογράφεται:

Ο ΠΡΟΕΔΡΟΣ ΤΑ ΜΕΛΗ

ΥΠΟΓΡΑΦΗ ΥΠΟΓΡΑΦΕΣ

Ακριβές αντίγραφο

Ο ΠΡΟΕΔΡΟΣ ΤΟΥ Δ.Σ.

ΦΙΑΜΠΟΛΗΣ ΣΤΕΦΑΝΟΣ